Procurorul General interimar despre Olesea Vîrlan: Am bănuielile mele
- Iuliu Vlădescu
- 7 martie 2024, 10:35
Procurorul General interimar, Ion Munteanu, a vorbit despre nota de 3,5 acordată de demisionara din CSP Olesea Vîrlan, spunând că are anumite bănuieli și opinii.
Ion Munteanu, Procuror General interimar și candidat pentru funcția permanentă, a declarat că a decis în ultimul moment să se înscrie la concursul organizat de Consiliul Superior al Procurorilor (CSP).
De ce s-a înscris Ion Munteanu la concursul pentru funcția de Procuror General
El spune că a luat decizia aceasta pentru că a văzut că nu sunt candidați credibili pentru funcția pe care o îndeplinește ca interimar.
"Am decis să particip la concurs, atunci când am văzut că nu sunt alți candidați care ar putea gestiona acest sistem. Am constatat efectiv lipsa de concurență, lipsă de persoane care să-și asume această funcție", a declarat Ion Munteanu la o emisiune a JurnalTV.
Actualul Procuror General interimar a comentat și nota de doar 3,5 primită de la Olesea Vîrlan, una dintre membrele Consiliului Superior al Procurorilor, care ulterior a demisionat din CSP. Nota respectivă a făcut ca Ion Munteanu să se claseze abia pe poziția a treia în concurs.
Bănuielile actualului Procuror General interimar
"Nu știu care ar fi motivele acordării acestui punctaj, am bănuielile și opiniile mele, pe care nu le voi face astăzi publice. Atât timp cât este demarată investigația de Procuratura Anticorupție, nu am să mă pronunț.
Nu văd nicio problemă că Veronica Dragalin și-a asumat această investigație, până la urmă este important să se afle adevărul și eu cred că aceasta este în competența exclusivă a Procuraturii Anticorupție.
CSP a dat dovadă de curaj, asumându-și această percepție de viciere a concursului și l-a anulat. Este inacceptabil să existe o cât de mică îndoială că lucrurile au fost dirijate", a mai spus Ion Munteanu.
Concursul, anulat, CNA a deschis dosar penal
Reamintim că CSP a anulat, pe 28 februarie, concursul pentru funcția de Procuror General al Republicii Moldova, în urma unui scandal. "CSP a hotărât: A lua act de fișele de evaluare a fiecărui candidat, de punctajul acordat pentru fiecare criteriu de evaluare și argumentarea expusă de membrii CSP. A revoca hotărârea privind rezultatele probei de interviu în cadrul concursului, în legătură cu faptele survenite ulterior și pentru a nu periclita interesul public", declara, atunci, președintele CSP, Dumitru Obadă.
Totodată, CSP a decis să publice tabelul punctajului total al candidaților, cu media aritmetică a punctajelor acordate pentru fiecare criteriu, dar a refuzat să elibereze copii ale fișelor de evaluare.
Ulterior, Procuratura Anticorupție din Republica Moldova a deschis un dosar penal cu privire la concursul anulat pentru șefia Parchetului General, iar Olesea Vîrlan, cea care i-a dat nota 3,5 actualului Procuror General interimar, a demisionat din funcția de membru al Consiliului Superior al Procurorilor (CSP).